次韵曹子方龍山真覺院瑞香花
作者：蘇軾
朝代：宋

paragraphs: 幽香結淺紫，來自孤雲岑。
骨香不自知，色淺意殊深。
移栽青蓮宇，遂冠薝蔔林。
紉爲楚臣珮，散落天女襟。
君持風霜節，耳冷歌笑音。
一逢蘭蕙質，稍回鐵石心。
置酒要妍暖，養花須晏陰。
及此陰晴間，恐致慳嗇霖。
彩雲知易散，鷤䳏憂先吟。
明朝便陳迹，試著丹青臨。